**RELACION**

**PËR PROJEKT VENDIMIN E KËSHILLIT TË MINISTRAVE**

 **PËR MIRATIMIN E**  **“PLANIT KOMBËTAR I VEPRIMIT PËR PERSONAT LGBTI+, 2021 - 2027”**

**I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Projektakti “Për miratimin e Planit Kombëtar i Veprimit për personat LGBTI+, 2021 - 2027”, propozohet nga Ministri i Shëndetësisë dhe Mbrojtjes Sociale (MSHMS), si një dokument politik i qeverisë shqiptare, këtu e në vazhdim “PKV LGBTI+ 2021 – 2027”.

 “PKV LGBTI+ 2021 – 2027” është i treti plan veprimi në nivel kombëtar me fokus mbrojtjen e të drejtave, ofrimin e shërbimeve cilësore, rritjen e ndërgjegjësimit dhe zvogëlimin e nivelit të papranueshmërisë së shoqërisë kundrejt personave LGBTI+ në Shqipëri. Si i tillë ky PKV reflekton përparësinë dhe vëmendjen e veçantë që Qeveria e Shqipërisë i kushton krijimit të një shoqërie në themel të së cilës qëndron e drejta, merita dhe vlerat qytetare, sociale e profesionale e çdo individi, si dhe qeverisja në mënyrë të përgjegjshme, efikase, transparente, në interes të zhvillimit të vendit, duke luftuar korrupsionin, pabarazinë përpara ligjit, pandëshkueshmërinë apo diskriminimet e çdo lloji qofshin.

“PKV LGBTI+ 2021 – 2027” lidhet drejtpërdrejt me Strategjinë Kombëtare për Zhvillim dhe Integrim II 2015-2020[[1]](#footnote-1), me Programin Qeverisës 2017-2021[[2]](#footnote-2), me plotësimin e Objektivave të Zhvillimit të Qendrueshëm[[3]](#footnote-3) (OZHQ) dhe me Axhendën 2030[[4]](#footnote-4). Në masa apo veprime të caktuara të “PKV LGBTI+ 2021 – 2027” është mbajtur në konsideratë dhe është bërë referencë edhe në “Strategjinë Kombëtare për Barazinë Gjinore 20231 – 2030”[[5]](#footnote-5), si dhe në Strategjinë e Komisionit Evropian “Bashkimi i Barazisë: Strategjia e Barazisë për LGBTIQ 2020-2025”, e para strategji e Komisionit për barazinë e LGBTIQ, publikuar më 11 nëntor 2020[[6]](#footnote-6).

“PKV LGBTI+ 2021 – 2027”, ka një kohështirje 7 vjeçare, brenda së cilës synohet të arrihet jo vetëm sukses por dhe qendrueshmëri në veprimet e planifikuara e të realizuara. Kjo kohëzgjatje, përveç monitorimit të përvitshëm të zbatimit të masave të parashikuara në planin e veprimit, kërkon domosdoshmërisht dhe një vlerësim dhe rishikim të ndërmjetëm pra në vitin e katërt të zbatimit të saj, si rrjedhojë e të cilit objektivat specifikë të përmbushur mund të zëvendësohen me të tjerë, të cilët garantojnë qendrueshmëri dhe sjellin në vëmendje plotësimin edhe të detyrimeve të tjera në përputhje me zbatimin e Axhendës 2030 dhe detyrimeve të tjera ndërkombëtare, në vijim të atyre kombëtare.

Vizioni i“PKV LGBTI+ 2021 – 2027, është **:**“Një shoqëri gjithëpërfshirëse që u mundëson personave LGBTI+ lirinë e të qenit vetvetja, mosdiskriminim, trajtim, mundësi dhe qasje të barabartë në shërbime publike cilësore e të përshtatura sipas nevojave, si dhe pjesmarrje aktive në të gjitha fushat e jetës pavarësisht nga shprehja e identitetit gjinor, orientimi seksual, karakteristikat e seksit apo nga tërësia e karakteristikave të tjera individuale të tyre”.

“PKV LGBTI+ 2021-2027” përbëhet nga 3 (tre) Qëllime Strategjike:

1. Përmirësimi i aksesit të personave LGBTI+ në shërbime publike dhe shërbime mbështetëse të specializuara efektive, cilësore dhe të disponueshme në mbarë vendin, në përputhje me nevojat specfike të tyre dhe me standarde kombëtare të harmonizuara me ato evropiane/ndërkombëtare.
2. Garantimi i mbrojtjes dhe sigurisë për personat LGBTI+ përmes përmirësimit të kuadrit ligjor, zbatimit efektiv të tij, si dhe rritjes së aksesit të personave LGBTI+ në sistemin e drejtësisë.
3. Krijimi i një shoqërie gjithëpërfshirëse, pranuese dhe jo-diskriminuese kundrejt personave LGBTI+ në Shqipëri .

Në të gjithë dokumentin theksohet rëndësia e adresimit të nevojave të personave LGBTI me qëllim të konsolidojë punën e filluar gjatë zbatimit të “PKV 2016-2020” duke u udhëhequr, mbi të gjitha të përparojë më tej drejt standarteve europiane në ofrimin e shërbimeve. Një nevojë e domosdoshme dhe e vazhdueshme është gjetja e mekanizmave të duhur dhe të përshtatshëm që sigurojnë një bashkëpunim të fortë dhe efektiv ndërinstitucional, si në drejtimin horizontal ashtu dhe atë vertikal.

**II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

“PKV LGBTI+ 2021-2027” është **planifikuar** në Programin e Përgjithshëm Analitik të Projektakteve të Ministrisë së Shëndetësisë dhe Mbrojtjes Sociale për vitin 2021, në Planin Kombëtar të Integrimit Evropian (PKIE) 2021-2023, konkretisht në kapitullin 19, “Antidiskriminimi”, si dhe është në linjë me Marrëveshjen e Stabilizim Asociimit ndërmjet Republikës së Shqipërisë dhe Komuniteteve Evropiane e Shteteve të tyre anëtare (MSA), neni 99 "Bashkëpunimi Social".

**III.ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Adresimi i nevojave të personave LGBTI në Shqipëri, tashmë është vendosur në axhendën e politikave të Qeverisë Shqiptare. Nëpërmjet planeve të miratuara dhe zbatuara reflektohet përparësia dhe vëmëndja e Qeverisë për krijimin e një shoqërie në themel të së cilës qëndron e drejta, merita dhe vlerat qytetare, sociale e profesionale e çdo individi, si dhe qeverisja në mënyrë të përgjegjshme, efikase, transparente, në interes të zhvillimit të vendit, duke luftuar korrupsionin, pabarazinë përpara ligjit, pandëshkueshmërinë apo diskriminimet e çdo lloji qofshin.

“PKV LGBTI+ 2021 – 2027” lidhet drejtpërdrejt me Strategjinë Kombëtare për Zhvillim dhe Integrim II 2015-2020[[7]](#footnote-7), me Programin Qeverisës 2017-2021[[8]](#footnote-8), me plotësimin e Objektivave të Zhvillimit të Qendrueshëm[[9]](#footnote-9) (OZHQ) dhe me Axhendën 2030[[10]](#footnote-10). Në masa apo veprime të caktuara të “PKV LGBTI+ 2021 – 2027” është mbajtur në konsideratë dhe është bërë referencë edhe në “Strategjinë Kombëtare për Barazinë Gjinore 20231 – 2030”[[11]](#footnote-11), si dhe në Strategjinë e Komisionit Evropian “Bashkimi i Barazisë: Strategjia e Barazisë për LGBTIQ 2020-2025”, e para strategji e Komisionit për barazinë e LGBTIQ, publikuar më 11 nëntor 2020[[12]](#footnote-12).

Dokumenta të tjerë të rëndësishëm të mbajtur në konsideratë gjatë formulimit të objektivave specifikë, masave e veprimeve të parashikuara në “PKV LGBTI+ 2021 – 2027” janë edhe rekomandimet e përfshira në Raportin e Rishikimit Universal Periodik për Shqipërinë 2019[[13]](#footnote-13), Raportin e Komisionit Evropian kundër Racizmit dhe Intolerancës (ECRI) për Shqipërinë 2020[[14]](#footnote-14), Raportin e Komisionit Evropian për Shqipërinë 2020[[15]](#footnote-15), Raportin e ILGA Evropë mbi Rishikimin Vjetor të Situatës së të Drejtave Njerëzore të LGBTI – kapitulli për Shqipërinë (2021)[[16]](#footnote-16), etj.

Gjithashtu “PKV LGBTI+ 2021 - 2027” u hartua duke u bazuar edhe në gjetjet dhe rekomandimet nga “Raporti i vlerësimit të Zbatimit të PKV për personat LGBTI në RSH 2016 – 2020”, për rrjedhojë synon zgjerimin, thellimin dhe shtimin e masave të parashikuara dhe të pazbatuara plotësisht, apo edhe të zbatuara por që kërkojnë mbështetje për qendrueshmëri afatgjatë, sipas qëllimeve strategjike të përcaktuara më herët në PKV 2016-2020. Ndër të tjera, në raportin e vlerësimit të zbatimit të PKV 2016-2020 rekomandohet fokusimi në mënyrë të veçantë dhe në mbarë vendin tek personat LGBTI+ më në nevojë dhe të cilët përjetojnë diskriminim të shumëfishtë, si p.sh. personat transgjinorë dhe interseks.

Nga procesi i **Vlerësimit të Zbatimit të PKV për personat LGBTI në RSH për periudhën 2016 – 2020**, rezulton se:

* Pavarësisht përmirësimeve të ndjeshme në periudhën 2016-2020, jo të gjithë personat LGBTI+ në mbarë vendin janë trajtuar apo kanë përfituar njëlloj. Përmirësimet vërehen më së shumti tek personat LGBTI+ në kryeqytet, Tiranë, dhe kryesisht tek persona lezbike, gej dhe biseksualë. Ndërsa personat LGBTI+ të cilët jetojnë jashtë Tiranës dhe në veçanti, personat transgjinorë dhe interseks kanë parë më pak progres.
* Përveç adresimit të nevojave aktuale të personave LGBTI+ në Shqipëri, është gjithashtu e rëndësishme që Shqipëria të përmbushë kushtet lidhur me të drejtat e njeriut të personave LGBTI+ për anëtarësim në BE, rekomandimet e ECRI të KE dhe rekomandimet dhe detyrimet e tjera ndërkombëtare përkatëse.
* Është e rëndësishme që politikat qeveritare, përfshirë edhe PKV-të, jo vetëm të miratohen, por edhe të zbatohen dhe të financohen siç kërkohet, duke përmirësuar mangësitë në legjislacion dhe duke ndërmarrë masa më të forta kundër diskriminimit dhe krimit të urrejtjes ndaj personave LGBTI+ në të gjithë vendin.
* Gjatë periudhës 2016 - 2020 është shpenzuar një buxhet shumë i vogël për zbatimin e PKV krahasuar me atë që do të duhej të shpenzohej dhe është vënë re mungesë e burimeve financiare e njerëzore, veçanërisht në fundin e vitit 2019 dhe gjatë vitit 2020, si pasojë e situatës së emergjencës civile (tërmeti i nëntorit 2019) dhe gjendjes së fatkeqësisë natyrore (COVID-19). PKV e ardhshme rekomandohet të formulohet qartë dhe institucionet kryesore përgjegjëse për zbatimin e PKV të venë në dispozicion burime të mjaftueshme njerëzore dhe financiare.
* Sa u përket ndryshimeve legjislative, janë bërë hapa pozitivë për ndihmën juridike dhe strehimin social. Ndryshimet e bëra në fund të 2020 në Ligjin për Mbrojtjen nga Diskriminimi[[17]](#footnote-17), parashikuan përkufizimin lidhur me gjuhën e urrejtjes dhe forma të tjera diskriminimi në përputhje me standardet e Këshillit të Europës. Nevojiten ndryshime në legjislacionin që trajton në mënyrë specifike çështjet e ndjeshme ndaj personave LGBTI+, siç janë Kodi i Familjes, Kodi Penal dhe Ligji i Birësimit që janë në pritje, dhe si dhe Ligji për Njohjen e Idenditetit Gjinor. Këtyre nismave legjislative duhet t'u jepet prioritet në periudhën e ardhshme, me qëllim që legjislacioni shqiptar të përputhet me standardet ndërkombëtare dhe ato të BE-së.
* Në lidhje me fuqizimin e kapaciteteve të nëpunësve civilë dhe të punonjëseve e punonjësve të sistemit shëndetësor, arsimor, të fushës së punësimit, mbrojtjes, drejtësisë, etj., pavarësisht trajnimeve të zhvilluara nga MSHMS, në bashkëpunim me institucione të tjera shtetërore e OJF, nevojitet sërish vëmendje dhe planifikim i veprimeve në kjëtë drejtim, duke synuar përgatitjen dhe përfshirjen e moduleve të trajnimit mbi çështjet LGBTI+ në kurrikulat e ASPA, në universitete, në Shkollën e Magjistraturës, në Akademinë e Sigurisë, etj. Ndërtimi dhe fuqizimi i kapaciteteve duhet të shtrihet gjerësisht edhe në NJVV dhe institucionet partnere vendore. Duhet të krijohet shkëmbimi i rregullt midis policisë, gjyqësorit, KMD, AP dhe OJF për të rritur besimin dhe gatishmërinë për të raportuar diskriminimin dhe krimin e urrejtjes ndaj personave LGBTI+.
* Nevojitet të tregohet një vëmendje më e madhe dhe të planifikohen masa e veprime specifike në PKV e re për LGBTI+ 2021 – 2027, të cilat të fokusohen në fushën e punësimit, arsimit, shëndetësisë, zbatimit në praktikë të kuadrit ligjor të përmirësuar me fokus çështjet LGBTI+, etj. P.sh. në zbatim të ndryshimeve të Ligjit nr.79/2017 “Për sportin” duhet të merren masa për përmirësimin e aksesit të personave LGBTI+ në qendrat sportive, klubet, federatat sportive, etj. Ose, duhet të planifikohet dhënia e informacionit të duhur në lidhje me protokollin për fëmijët interseks miratuar nga MSHMS në korrik 2020. Gjithashtu, bazuar në mësimet e nxjerra nga vështirësitë që ndeshën personat LGBTI+ gjatë periudhës së karantinës për shkak të Covid-19, duhet të planifikohen veprime për të përmirësuar aksesin dhe disponueshmërinë e shërnbimeve të kujdesit shëndetësor për personat LGBTI+. Personat që punojnë në repartin e lindjes ose në gjinekologji duhet të udhëzohen në mënyrë specifike për ofrimin e shërbimeve të kujdesit shëndetësor për personat transgjinorë. Po kështu duhet të përmirësohet aksesi personave LGBTI+, në testime plotësisht anonime për SST, etj.
* Sa i përket strehimit, vlerësohet përfshirja e personave LGBTI+ si grup përfituesish në Ligjin Nr.22/2018 “Për Strehimin Social” dhe zbatimi i këtyre ndryshimeve për disa persona LGBTI+, kryesisht në Tiranë. Është e rëndësishme të vijohet me zbatimin e këtyre ndryshimeve ligjore në rang vendi. Po kështu, shërbimet mbështetëse të specializuara të tilla si Qendra STREHA, duhet të kenë një mbështetje të qendryueshme financiare, kryesisht nga buxheti i shtetit.
* Rritja e informimit dhe ndërgjegjësimit të opinionit publik për pranimin dhe gjithëpërfshirjen e personave LGBTI+, si dhe respektimin e të drejtave të tyre njerëzore, është gjithashtu domosdoshmëri dhe duhet të mundësohet përmes planifikimit të aktiviteteve konkrete në këtë drejtim.

**IV.VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektakti propozohet në mbështetje të nenit 100 të Kushtetutës nga Ministri i Shëndetësisë dhe Mbrojtjes Sociale.

**V.VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)**

“PKV LGBTI+ 2021 - 2027”, nuk përafron akte konkrete të legjislacionit të Bashkimit Evropian por bazohet në praktikat më të mira dhe politikat e Bashkimit Evropian për fushën e mbrojtjes nga diskriminimi dhe konkretisht të personave LGBTI.

**VI.PËRMBLEDHJE SHPJEGUESE E PËRMBAJTJES SË PROJEKTAKTIT**

Në tërësinë e tij “PKV LGBTI+ 2021 - 2027” përbëhet nga **3 qëllime strategjike kryesore**, **8 objektiva specifikë** *(respektivisht: 4 objektiva specifikë nën Qëllimin Strategjik I; 2 objektiva specifikë nën Qëllimin Strategjik II; 2 objektiva specifikë nën Qëllimin Strategjik III) dhe 20 masa.*

Në të njëjtën kohë, qëllimet strategjike, objektivat specifikë dhe masat e parashikuara, janë shoqëruar me tregues për monitorimin e tyre si dhe me buxhetet përkatëse. Gjithashtu, jepet edhe një sqarim më i hollësishëm për përmbajtjen e masave (pra aktivitetet konkrete) si dhe afatet kokore, institucionet përgjegjëse dhe mbështetëse, si dhe produktet e pritshme, pra për logjikën e ndërhyrjes në tërësi. (Anekset 1, 2, 3, 4, dhe formati i planit të veprimit IPSIS exel i kostuar si dhe formati IPSIS për pasaportën e treguesve). Gjithashtu në Aneksin 5 është dhënë një tabelë e përkufizimeve.

**Qëllimi Strategjik I:** Përmirësimi i aksesit të personave LGBTI+ në shërbime publike dhe shërbime mbështetëse të specializuara efektive, cilësore dhe të disponueshme në mbarë vendin, në përputhje me nevojat specfike të tyre dhe me standarde kombëtare të harmonizuara me ato evropiane/ndërkombëtare

* **Objektivi specifik I.1.**  Ofrimi i shërbimeve të përkujdesit shoqëror cilësore dhe miqësore ndaj personave LGBTI+
* **Objektivi specifik I.2.** Zvogëlimi i pabarazive dhe diskriminimit të personave LGBTI+ në arsim
* **Objektivi specifik I.3.**  Garantimi i aksesit për personat LGBTI+ në shërbimet e kujdesit shëndetësor, në të gjithë vendin.
* **Objektivi specifik I.4**. Zvogëlimi i barrierave që i mbajnë personat LGBTI+ larg tregut të punës si dhe rritja e aksesit të tyre për punë të denjë edhe në sektorët jo-tradicionalë të punësimit, (në veçanti në shkencë, teknologji, inxhinieri, matematikë).

**Qëllimi Strategjik II**: Garantimi i mbrojtjes dhe sigurisë për personat LGBTI+ përmes përmirësimit të kuadrit ligjor, zbatimit efektiv të tij, si dhe rritjes së aksesit të personave LGBTI+ në sistemin e drejtësisë

* **Objektivi specifik II.1**:   Përforcimi i mbrojtjes ligjore për personat LGBTI+ kundër krimit të urrejtjes, gjuhës së urrejtjes dhe dhunës, nëpërmjet rishikimit dhe harmonizimit të legjilslacionit kombëtar me standardet evropiane/ndërkombëtare
* **Objektivi specifik II.2**:  Zbatimi me profesionalizem dhe pa paragjykime i legjislacionit për të luftuar diskriminimin dhe krimin e urrejtjes ndaj personave LGBTI+.

**Qëllimi Strategjik III:** Krijimi i një shoqërie gjithëpërfshirëse, pranuese dhe jo-diskriminuese kundrejt personave LGBTI+ në Shqipëri

* **Objektivi specifik III.1:**    Edukimi i shoqërisë me parimet e barazisë, gjithëpërfshirjes dhe mosdiskriminimit kundrejt personave LGBTI
* **Objektivi specifik III.2**:    Përmirësimi i ndërgjegjësimit për çështjet LGBTI+ midis punëdhënësve publikë e privatë.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Për zbatimin e masave të parashikuara në “PKV LGBTI+ 2021-2027”, do të angazhohen një tërësi institucionesh, duke filluar nga ministria pergjegjëse për koordinimin e masave dhe veprimeve për adresimin në mënyrën e duhur të çështjeve LGBTI+, ministritë e linjës dhe institucionet në varësi të tyre në nivelin vendor, institucionet e pavarura, njësitë e vetëqeverisjes vendore, akademia, organizatat e shoqërisë civile të fokusuara në mbrojtjen e të drejtave njerëzore, informimin dhe ndërgjegjësimin e publikut mbi të drejtat dhe zbatimin e tyre në praktikë, ofrimin e shërbimeve mbështetëse të specializuara për grupet e cenueshme dhe në mënyrë të veçantë vetë organizatat LGBTI+, si dhe organizatat ndërkombëtare.

Siç edhe përcaktohet qartësisht në Matricën e Logjikës së Ndërhyrjes (Aneksi 4 i PKV), institucionet kanë përgjegjësi direkte për zbatimin e masave dhe veprimeve të caktuara, por gjithashtu janë edhe në pozicionin mbështetës appo bashkëpunues të institucionit kryesor përgjegjës. Për vetë pozicionin koordinues, si dhe për rolin kryesor në përgatitjen e këtij PKV, MSHMS është përcaktuar edhe si institucioni kryesor përgjegjës përsa i takon raportimit për progresin në zbatimin e PKV. Kuptohet që sikurse në zbatim, edhe në përgatitjen e raportimit mbi ecurinë e veprimeve të ndërmarra ka shumë rëndësi mbështetja dhe bashkëpunimi i të gjithë partnerëve dhe bashkëpunëtorëve.

Kuadri monitorues do të ushqejë orientimin e politikave në kuadër të Sistemit të Planifikimit të Integruar (SPI) i cili është sistemi kryesor vendimmarrës që përcakton drejtimin strategjik dhe alokimin e burimeve të vendit. Ai do të furnizojë me raporte monitoruese dhe vlerësuese GKZK. Përqasja dhe rishikimi i ketij dokumenti strategjik do të jetë sipas kërkesave të VKM nr. 290, datë 11.04.2020 “Për krijimin e bazës së të dhënave shtetërore të sistemit informatik të planifikimit të integruar (SIPI/IPSIS), për të siguruar përputhshmërinë me sistemin IPSIS”.

Ndërsa për përcaktimin e bazës së treguesve për masat e reja të propozuara, sugjerohet që të ndërmerren veprimet e vlerësimit të situatës dhe përcaktimit të kësaj baze përmes sondazheve e studimeve dhe vendosja një sistemi të mirë organizuar në mbledhjen e të dhënave të ndara sipas grupimeve përkatëse, ku të mos mungojë edhe ndarja sipas orientimit seksual e shprehjes së identitetit gjinor, për të gjitha aktivitetet që do të zbatohen në kuadër të këtij PKV.

Monitorimi i progresit të zbatimit të objektivave dhe masave të këtij PKV do të paraqitet në mënyrë periodike në GKZK. Për të lehtësuar procesin e mbledhjes së të dhënave në kuadër të monitorimit periodik të zbatimit të PKV, MSHMS do të përgatisë mjetet e nevojshme për mbledhjen e informacioinit, në përputhje dhe me formatet e miratuara dhe të kërkuara për plotësim gjatë raportimit në GKZK. Gjithashtu do të orientojë paraprakisht të gjitha institucionet qendrore, vendore si dhe instituciobet e pavarura, mbi përgjegjësitë që kanë për hedhjen e hapave të përvitshëm në zbatimin e masave dhe aktiviteteve të planifikuara, në pozicionin e institucionit krysor përgjegjës.

Gjatë punës së përditshme, përgjegjësia për monitorimin e zbatimit të PKV qëndron tek të gjitha institucionet e përcaktuara si institucione kryesore përgjegjëse për ndërmarrjen e veprimeve të caktuara, ndërsa tek Njësitë e Vetëqeverisjes Vendore, nëpunëset/nëpunësit e barazisë gjinore do të jenë përgjegjës për dhënien e informaconit mbi aktivitetet e zhvilluara me në fokus çështjet LGBTI+. Menaxhimi i rasteve të personave LGBTI+ të dhunuar në familje, do të kryhet përmes qasjes shumësektoriale të koordinuar, përmes punës së Koordinoatoreve/Koordinatorëve Vendorë (KV) dhe antarëve të Ekipit Teknik Ndërdisiplinar të MKR-ve të ngritura në të 61 bashkitë në vend, si dhe duke angazhuar edhe Njësitë e Mbrojtjes së Fëmijëve (NJMF), nëse bëhet fjalë për fëmijë LGBTI+ të dhunuar në familje. Kjo nënkupton që edhe raportimi për raste të tilla të menaxhuara do të kryhet përmes KV dhe NJMF.

MSHMS ka rol koordinues dhe raporton në mënyrë periodike mbi ecurinë e zbatimit vjetor të PKV. Organizatat e shoqërisë civile luajnë gjithashtu një rol të rëndësishëm në ndërgjegjësimin rreth problemeve, në zbatimin dhe mbështetjen e proceseve të mbledhjes së të dhënave, ofrimit të shërbimeve dhe zbatimit të legjislacionit e politikave në tërësi, për avancimin drejt respektimit të të drejtave kushtetuese dhe të njeriut të personave LGBTI+.

Krahas zbatimit të masave të përcaktuara në PKV, monitorimi i vazhdueshëm i strukturave të angazhuara për përmbushjen e detyrimeve që rrjedhin nga ky dokument, konsiderohet i nevojshëm për të analizuar gjendjen reale gjatë zbatimit të tij me qëllim përmbushjen e objektivave në mënyrë sa më efektive.

**VIII.** **MINISTRITË, INSTITUCIONET DHE SUBJEKTET E TJERA QË KANË KONTRIBUAR NË HARTIMIN E PROJEKTAKTIT**

Projektakti është hartuar nga Ministria e Shëndetësisë dhe Mbrojtjes Sociale. Nisma për hartimin e këtij dokumenti strategjik u ndërmor nga institucioni kryesor përgjegjës në nivel qendror për koordinimin e veprimeve dhe trajtimin e çështjeve LGBTI+, pra Ministria e Shëndetësisë dhe Mbrojtjes Sociale, e cila punoi ngushtësisht me Grupin Ndërinstitucional të Punës (GNP) të përbërë nga përfaqësuese dhe përfaqësues të ministrive kryesore të linjës, ngritur me Urdhërin e Ministrit të Shëndetësisë dhe Mbrojtjes Sociale Nr. 518 datë 23.09.2020 “Për ngritjen dhe funksionimin e grupit ndërinstitucional të punës për hartimin e Planit Kombëtar të Veprimit LGBTI 2021-2027”.

Gjatë procesit të hartimit grupi ndërinstitucional u mbështet nga Këshilli i Evropës përmes një grupi ekspertesh të cilat lehtësuan punën e GNP në përgatitjen e këtij dokumenti strategjik. Mbështetje u ofrua me asistencë teknike nga UN Women Shqipëri për rishikimin e plotë dhe përgatitjen e variantit përfundimtar të “PKV LGBTI+ 2021 – 2027”.

Janë zhvilluar takimet online:

Takim parapërgatitor me përfaqësuesit e institucioneve përkatëse në nivel qendror e vendor mbi rekomandimet nga vlerësimi i PKV së mëparshme dhe diskutimi mbi qëllimet kryesore strategjike të PKV LGBTIQ 2021-2027, datë 26 Nëntor 2020.

Takim parapërgatitor me OJF-të, institucionet e pavarura dhe akademinë mbi rekomandimet nga vlerësimi i PKV së mëparshme dhe diskutimi mbi qëllimet kryesore strategjike të PKV LGBTIQ 2021-2027, datë 26 Nëntor 2020.

Takim konsultues me GNP mbi përzgjedhjen e qëllimeve strategjike dhe objektivave specifikë të PKV LGBTIQ të re 2021-2027 (diskutimi i Dokumentit Konceptual përkatës), datë 24 Dhjetor 2020.

Takimi konsultues i GNP mbi konfirmimin e qëllimeve strategjike dhe objektivave specifikë të formuluar bazuar në komentet e marra, datë 18 Janar 2021.

Takim konsultues me institucionet perkatese, institucionet e pavarura dhe organizatat e shoqërisë civile mbi projekt-PKV, logjikën e ndërhyrjes (qëllime strategjike, objektiva specifikë dhe masa të propozuara), datë 17 Maj 2021.

Takim konsultues me institucionet, institucionet e pavarura dhe organizatat e shoqërisë civile mbi konfirmimin e projekt-PKV, logjikës se ndërhyrjes (qëllime strategjike, objektiva specifikë dhe masa të propozuara), datë 6 Korrik 2021.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

 Në pjesën III tgë PKV pjepet shpërndarja e kostove indikative dhe burimeve financiare që financojnë masat e “PKV LGBTI+ 2021-2027”. Efektet financiare janë përllogaritur për çdo masë bazuar në aktivitetet që janë të parashikuar në PKV dhe mbështetur në analizën e bërë për nevojat për burime për secilin aktivitet. Efektet financiare parashikohet të përballohen nga buxhetet respektive vjetore të institucioneve të ngarkuara me zbatimin e masave si institucione kryesore përgjegjëse, nga buxhete të institucioneve të tjera që janë ngarkuar për zbatimin e një pjesë të masave si institucione mbështetëse, si dhe nga burime të tjera, përfshirë dhe donatorët.

Procesi i kostimit është mbështetur në konsultimin e dokumentave kombëtarë, përfshirë këtu Programi Buxhetor Afatmesëm 2021-2023, si dhe konsultimet me të gjitha institucionet e përfshira, duke mbajtur në konsideratë edhe kostot historike nga zbatimi i PKV së mëparshëm. PKV shoqërohet me një kostim analitik të secilës masë, i cili është mbështetur nga detajimi i hollësishëm i çdo aktiviteti.

Kostoja e përgjithshme e përllogaritur për zbatimin e “PKV LGBTI+ 2021 – 2027” është **357 244 455 Lekë**, ose 2881 004 **Euro**. Kursi mesatar për referencë është përllogaritur me 124 lek për 1 euro. Tabela pasqyron kostot financiare, burimet e financimit dhe hendekun financiar përgjatë 7 viteve të zbatimit të “PKV LGBTI+ 2021 – 2027”.

|  |  |  |  |  |  |
| --- | --- | --- | --- | --- | --- |
| **Qëllimi i Politikave** | **Natyra/ Tipologjia e Kostove** | **Kostoja Totale** | **Kostot e Planifikuara** | **Kosto për tu**  | **Hendeku Financiar** |
| **2021-2027** | **PBA 2021-2023/** | **Planifikuar në** | **2021-2030** |
|   | **Burime të tjera dhe Donatoret** |  **Buxhetin 2024-2027** |   |
| PI: Përmirësimi i aksesit të personave LGBTI+ në shërbime publike dhe shërbime mbështetëse të specializuara efektive, cilësore dhe të disponueshme në mbarë vendin, në përputhje me nevojat specfike të tyre dhe me standarde kombëtare të harmonizuara me ato evropiane/ndërkombëtare.  | Korente | 252,535,577 | 93,440,616 | 117,959,386 | ***41,135,575*** |
| Kapitale | 14,145,000 | 3,105,000 | 11,040,000 |
| P II: Garantimi i mbrojtjes dhe sigurisë për personat LGBTI+ përmes përmirësimit të kuadrit ligjor, zbatimit efektiv të tij, si dhe rritjes së aksesit të personave LGBTI+ në sistemin e drejtësisë  | Korente | 43,367,309 | 9,246,192 | 18,920,512 | ***15,200,606*** |
| Kapitale | 34,500 | 0 | 34,500 |
| P III: Krijimi i një shoqërie gjithëpërfshirëse, pranuese dhe jo-diskriminuese kundrejt personave LGBTI+ në Shqipëri | Korente | 47,162,069 | 15,316,440 | 16,081,017 | ***15,764,612*** |
| Kapitale | 0 | 0 | 0 |
| **TOTALI [Leke]** |  | **357,244,455** | **121,108,248** | **164,035,415** | ***72,100,792*** |
| **TOTALI [Euro]** |  | **2,881,004** | **976,679** | **1,322,866** | ***581,458*** |
| ***1 euro 124 Leke*** |

Financimi i PKV do të realizohet nga disa burime, por buxheti i shtetit, fondet e NJVV dhe mbështetja financiare nga donatorë dhe partnerë të ndryshëm.

 Për periudhën 2021-2027, buxheti i shtetit pritet të financojë zbatimin e planit në masën 61.4% të financimit të nevojshëm, 18.3% pritet të financohet nga burime të tjera dhe donatorët, ndërsa 20.3% është hendek financiar.

Kostot korente zënë rreth 96% të shpenzimeve totale, ndërsa pjesa tjetër (4%) është e parashikuar për kosto kapitale.

Tabela e mëposhtëme jep të dhenat sipas 3 qëllime kryesore, pjesa më e madhe e investimeve shkon për mbështetjen e këtij grupi vulnerabel me Subvencionimi i sipërmarrjeve të personave LGBTI+ që zbatojnë ide inovatore me fokus tek dixhitalizimi dhe ekonomia mjedisore.

Plani i Kombëtar i Veprimit është parashikuar për të patur nje Mead term Revie gjatë vitt 2024-2025, nëpërmjet të cilit do të vlerësohen masat e arritura duke reflektuar ndryshme objektive për të ardhmen

 **PROPOZUESI**

 **OGERTA MANASTIRLIU**

 **MINISTËR**

1. https://www.mod.gov.al/images/PDF/strategji2016/SKZHI\_FINAL\_QBZ.pdf [↑](#footnote-ref-1)
2. <https://kryeministria.al/wp-content/uploads/2017/11/PROGRAMI.pdf> [↑](#footnote-ref-2)
3. <https://sdgs.un.org/goals> [↑](#footnote-ref-3)
4. <https://sustainabledevelopment.un.org/content/documents/21252030%20Agenda%20for%20Sustainable%20Development%20web.pdf> [↑](#footnote-ref-4)
5. Miratuar me VKM nr. 400 datë 30.06.2021 botuar në Fletoren Zyrtare Nr.112, datë 15.07.2021 [↑](#footnote-ref-5)
6. <https://ec.europa.eu/info/policies/justice-and-fundamental-rights/combatting-discrimination/lesbian-gay-bi-trans-and-intersex-equality/lgbtiq-equality-strategy-2020-2025_en> [↑](#footnote-ref-6)
7. https://www.mod.gov.al/images/PDF/strategji2016/SKZHI\_FINAL\_QBZ.pdf [↑](#footnote-ref-7)
8. <https://kryeministria.al/wp-content/uploads/2017/11/PROGRAMI.pdf> [↑](#footnote-ref-8)
9. <https://sdgs.un.org/goals> [↑](#footnote-ref-9)
10. <https://sustainabledevelopment.un.org/content/documents/21252030%20Agenda%20for%20Sustainable%20Development%20web.pdf> [↑](#footnote-ref-10)
11. Miratuar me VKM nr. 400 datë 30.06.2021 botuar në Fletoren Zyrtare Nr.112, datë 15.07.2021 [↑](#footnote-ref-11)
12. <https://ec.europa.eu/info/policies/justice-and-fundamental-rights/combatting-discrimination/lesbian-gay-bi-trans-and-intersex-equality/lgbtiq-equality-strategy-2020-2025_en> [↑](#footnote-ref-12)
13. <https://www.ohchr.org/EN/HRBodies/UPR/Pages/ALIndex.aspx> [↑](#footnote-ref-13)
14. <https://rm.coe.int/report-on-albania-6th-monitoring-cycle-translation-in-albanian-/16809e8240> [↑](#footnote-ref-14)
15. <https://ec.europa.eu/neighbourhood-enlargement/sites/default/files/albania_report_2020.pdf> [↑](#footnote-ref-15)
16. <https://rainbow-europe.org/sites/default/files/annual-report/Annual-Review-Full-2021.pdf> [↑](#footnote-ref-16)
17. Ligj Nr.124/2020 “Për disa shtesa dhe ndryshime në Ligjin Nr.10221/2010 “Për mbrojtjen nga diskriminimi” [↑](#footnote-ref-17)